b'\n_START_ARTICLE_\nAlfonz Gspan (naravoslovec)\n_START_SECTION_\n\xc5\xbdivljenje\n_START_PARAGRAPH_\nBil je sin Julija viteza pl. Gspana, notarja v Kr\xc5\xa1kem, in Marije Omahen. Maturiral je na ljubljanski realki, nato pa \xc5\xa1tudiral geodezijo na Tehni\xc5\xa1ki visoki \xc5\xa1oli v Gradcu. Leta 1904 se je poro\xc4\x8dil s Sevni\xc4\x8danko Julijo Simon\xc4\x8di\xc4\x8d, s katero je imel sedem otrok. Njun najstarej\xc5\xa1i sin je bil Alfonz Gspan, literarni zgodovinar.\n_START_SECTION_\nDelo\n_START_PARAGRAPH_\nOd leta 1902 je delal kot geometer v Kr\xc5\xa1kem. Leta 1908 je bil prestavljen na finan\xc4\x8dno direkcijo v Ljubljano kot geometer v eviden\xc4\x8dnem uradu zemlji\xc5\xa1kega katastra. Tukaj je ostal do upokojitve leta 1936. Po prvi svetovni vojni je kot geometer sodeloval v razmejitvenih komisijah za novo nastale meje med Kraljevino SHS, Italijo, Avstrijo in Mad\xc5\xbearsko. Od leta 1920 je predaval geodezijo na Tehni\xc5\xa1ki fakulteti Univerze v Ljubljani._NEWLINE_Gspan je ljubiteljsko zbiral rastline in hro\xc5\xa1\xc4\x8de. Odkril je ve\xc4\x8d novih vrst in podvrst hro\xc5\xa1\xc4\x8dev, nekateri nosijo tudi njegovo ime. V Prirodoslovnem muzeju Slovenije je uredil veliko \xc5\xa1tudijsko zbirko hro\xc5\xa1\xc4\x8dev, ki je najve\xc4\x8dja tovrstna zbirka v Sloveniji.'